Gimnastika sport turlariga tayyorlash markazlari faoliyatini tashkil etish chora-tadbirlari toʻgʻrisida
(resolution, 2024-05-10)

Oʻzbekiston Respublikasi Prezidentining “Gimnastika sport turlarini yanada rivojlantirish chora-tadbirlari toʻgʻrisida” 2022-yil 23-dekabrdagi PQ-449-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Gimnastika sport turlarini yanada rivojlantirish chora-tadbirlari toʻgʻrisida” 2022-yil 23-dekabrdagi PQ-449-son qaroriga muvofiq Oʻzbekiston Respublikasi Yoshlar siyosati va sport vazirligi tizimida Nukus, Samarqand va Fargʻona shaharlarida Gimnastika sport turlariga ixtisoslashtirilgan sport maktablari negizida Gimnastika sport turlariga tayyorlash markazlari (keyingi oʻrinlarda — Gimnastika markazlari) tashkil etilganligi maʼlumot uchun qabul qilinsin. 2. Quyidagilar Gimnastika markazlarining asosiy vazifalari etib belgilansin: sport maktablari, sport klublari va boshqa sport-taʼlim muassasalarining kamida boshlangʻich sport tayyorgarligi bosqichini tugatgan va taʼlim muassasalarida eng yaxshi natija koʻrsatgan hamda sport sinovlaridan muvaffaqiyatli oʻtgan sportchi yoshlarni ochiq tanlov asosida qabul qilish; iqtidorli yoshlarni gimnastikaning ixtisoslashtirilgan turlari boʻyicha professional tarzda shugʻullantirish va ular hisobidan terma jamoalarga asosiy nomzodlarni shakllantirish; zarur sport anjomlari va uskunalari bilan jihozlangan, zamonaviy xalqaro talablar va standartlarga javob beradigan moddiy-texnika hamda oʻquv-mashgʻulot bazalarini yaratish, turli darajadagi nufuzli xalqaro va mintaqaviy musobaqalarda — Olimpiya va Osiyo oʻyinlari, jahon va Osiyo chempionatlari, universiadalar hamda boshqalarda Oʻzbekiston sharafini munosib himoya qilishga qodir boʻlgan xalqaro darajadagi sportchilarni tayyorlash; sportchilarning oʻquv-mashgʻulot jarayonini xalqaro standartlar darajasida tashkil etish, ilgʻor xorijiy tajribani hisobga olgan holda, oʻquv-mashq jarayonlariga eng yangi ilmiy-uslubiy texnologiyalarni joriy etish orqali ularni nazariy va texnik-taktik jihatdan tayyorlash sifatini muntazam oshirib borish; sport zaxirasini sifatli tayyorlash uchun zarur tashkiliy, oʻquv-metodik, psixologik-pedagogik, tibbiy-biologik va moddiy-texnik shart-sharoitlar yaratish; gimnastika sport turlari boʻyicha milliy terma jamoalar va ularning zaxiralari ishtirokida oʻquv-mashq yigʻinlari, respublika va mintaqaviy sport musobaqalarini tashkil etish hamda muntazam ravishda oʻtkazib borish; trenerlar va sportchilarning kasb mahorati darajasini oshirish uchun tajriba almashish maqsadida gimnastika sport turlari boʻyicha xorijiy sport maktablari akademiyalari va klublari bilan hamkorlikni rivojlantirish. 3. Belgilansinki: Gimnastika markazlari ixtisoslashtirilgan davlat sport-taʼlim muassasasi hisoblanib, gimnastika sport turlariga ixtisoslashtirilgan sport maktabiga ega boʻladi; Gimnastika markazlarining faoliyati gimnastika sport turlari boʻyicha qobiliyatli va iqtidorli yosh sportchilarni tanlab olish hamda asosan terma jamoalarga nomzod sifatida tayyorlashga yoʻnaltiriladi; Gimnastika markazlari oʻz faoliyatini 2024/2025 oʻquv yilidan boshlaydi va Vazirlar Mahkamasining “Sport maktablari faoliyatini hamda sport maktablari trenerlari va mutaxassislari mehnatini moddiy ragʻbatlantirish tizimini yanada takomillashtirish toʻgʻrisida” 2010-yil 23-sentabrdagi 211-son hamda “Sport turlari boʻyicha ixtisoslashtirilgan davlat maktab-internatlari faoliyatini takomillashtirish toʻgʻrisida” 2018-yil 2-iyundagi 410-son qarorlarida belgilangan tartibga muvofiq amalga oshiradi; Gimnastika markazlari oʻquvchilarining umumiy kontingenti jami 132 nafarni tashkil etib, ular 1 — 11-sinf oʻquvchilaridan iborat boʻladi; Gimnastika markazlarining 1-sinfiga gimnastika sport turlariga ixtisoslashtirilgan sport maktablarida, shuningdek, respublika hududlaridagi sport maktablarida shugʻullangan, aholining jismoniy tayyorgarlik darajasini baholash tizimi boʻyicha sport sinovlarini muvaffaqiyatli topshirgan va yuqori iqtidorga ega boʻlgan hamda oʻqish istagini bildirgan oʻquvchilar tanlov asosida qabul qilinadi; Gimnastika markazlari oʻquvchilari ularga eng yaqin joylashgan umumiy oʻrta taʼlim maktablarida umumtaʼlim dasturlari boʻyicha oʻqitiladi; Gimnastika markazlari Davlat budjeti mablagʻlari hisobidan 10-11-sinf oʻquvchilarini asosiy sport mashgʻulotlaridan boʻsh boʻlgan vaqtlarida malakali mutaxassislarni jalb qilgan holda, gimnastika sport turlari boʻyicha maxsus nazariy fanlar asosida oʻqitishni tashkil qiladi; Gimnastika markazlarining oʻquv jarayoni Oʻzbekiston Respublikasi Sport vazirligi hamda Maktabgacha va maktab taʼlimi vazirligi tomonidan belgilanadi, oʻquv dasturini oʻzlashtirib, yakuniy davlat attestatsiyasidan oʻtgan 11-sinf bitiruvchilariga Vazirlar Mahkamasining “Sport turlari boʻyicha ixtisoslashtirilgan davlat maktab-internatlari faoliyatini takomillashtirish toʻgʻrisida” 2018-yil 2-iyundagi 410-son qarorga muvofiq belgilangan tartibda davlat namunasidagi diplom beriladi; Gimnastika markazlarining oʻquvchilari turar joy, sutkalik oziq-ovqat normasi, maxsus sport kiyimi va libosi, sport uskuna va anjomlari bilan Vazirlar Mahkamasining “Gimnastika sport turlari boʻyicha davlat sport-taʼlim muassasalarida shugʻullanuvchi oʻquvchi-sportchilar uchun oziq-ovqat meʼyorlari, jihoz va inventarlar normalarini tasdiqlash toʻgʻrisida” 2023-yil 12-iyundagi 238-son qaroriga muvofiq taʼminlanadi; Gimnastika markazlarining oʻquvchilarini ovqatlantirish xarajatlari Davlat budjeti mablagʻlari hisobidan amalga oshiriladi; Gimnastika markazlari direktorlari, ularning sport ishlari boʻyicha oʻrinbosarlari, trenerlari, yoʻriqchi-uslubchilariga Olimpiya va paralimpiya sport turlariga tayyorlash markazlari uchun belgilangan mehnatga haq toʻlash va moddiy ragʻbatlantirish shartlari qoʻllaniladi; Gimnastika markazlari direktorining maʼnaviy-maʼrifiy ishlar boʻyicha oʻrinbosari va tarbiyachilari mehnatiga haq toʻlash hamda ularni ragʻbatlantirish Vazirlar Mahkamasining “Xalq taʼlimi xodimlari mehnatiga haq toʻlashning takomillashtirilgan tizimini tasdiqlash toʻgʻrisida” 2005-yil 21-dekabrdagi 275-son qaroriga muvofiq amalga oshiriladi; Gimnastika markazlari tibbiyot xodimlari mehnatiga haq toʻlash Vazirlar Mahkamasining “Tibbiyot xodimlari mehnatiga haq toʻlashning takomillashtirilgan tizimini tasdiqlash toʻgʻrisida” 2005-yil 21-dekabrdagi 276-son qaroriga muvofiq amalga oshiriladi, shuningdek, ularni moddiy ragʻbatlantirishda Olimpiya va paralimpiya sport turlariga tayyorlash markazlari uchun belgilangan moddiy ragʻbatlantirish shartlari qoʻllaniladi. 4. Quyidagilar Gimnastika markazlari faoliyatini moliyalashtirish manbalari etib belgilansin: Davlat budjeti mablagʻlari; faoliyat ixtisosligi boʻyicha shartnoma asosida xizmatlar koʻrsatishdan va ularning ustavidagi vazifalarga muvofiq boʻlgan boshqa faoliyat turlaridan olinadigan daromadlar; asosiy mashgʻulotlar oʻtkazilmaydigan vaqtda boʻsh turgan mol-mulkni ijaraga berishdan tushadigan mablagʻlar; yuridik va jismoniy shaxslarning homiylik xayriyalari; qonunchilik hujjatlarida taqiqlanmagan boshqa manbalar. 5. Oʻzbekiston Respublikasi Sport vazirligi: Kambagʻallikni qisqartirish va bandlik vazirligi hamda Iqtisodiyot va moliya vazirligi bilan birgalikda 2023-yil 1-dekabrga qadar Gimnastika markazlarining boshqaruv, instruktor-metodistlar, trenerlar tarkibi, pedagog, texnik, xizmat koʻrsatuvchi va oʻquv-yordamchi xodimlarining shtat jadvalini ishlab chiqsin va tasdiqlasin; 2024-yil 1-mayga qadar Gimnastika markazlarining ustavini ishlab chiqib tasdiqlasin hamda belgilangan tartibda davlat roʻyxatidan oʻtkazsin; oʻquv-mashgʻulotlar rejasi, Gimnastika markazlariga oʻquvchilarni tanlab olish va qabul qilish tartibi toʻgʻrisidagi nizomni ishlab chiqsin va belgilangan tartibda tasdiqlasin; 2024/2025 oʻquv yiliga qadar Gimnastika markazlarini ochiq mustaqil tanlov asosida zamonaviy pedagogik texnologiyalarni egallagan malakali pedagog kadrlar hamda trenerlar bilan toʻldirsin; manfaatdor vazirlik va idoralar bilan kelishgan holda, Gimnastika markazlari zarur oʻquv-metodik adabiyotlar hamda sport inventarlari bilan jihozlanishini taʼminlasin; yoshlarni gimnastika bilan qamrab olish va ularda boshlangʻich koʻnikmalarni shakllantirish maqsadida elektron qoʻllanmalar tayyorlasin va ijtimoiy tarmoqlarga joylashtirib borsin; Oʻzbekiston Milliy olimpiya qoʻmitasi bilan birgalikda Gimnastika markazlarida sportchilarni tayyorlash sifati yuzasidan doimiy nazoratni amalga oshirsin. 6. Oʻzbekiston Respublikasi Maktabgacha va maktab taʼlimi vazirligi Gimnastika markazlari oʻquvchilarini ushbu markazlarga yaqin joylashgan umumiy oʻrta taʼlim maktablarida umumiy oʻrta taʼlim dasturi boʻyicha oʻqitishni tashkil etish yuzasidan zarur choralar koʻrsin. 7. Oʻzbekiston Respublikasi Oliy taʼlim, fan va innovatsiyalar vazirligi: Iqtisodiyot va moliya vazirligi bilan birgalikda vazirlik tizimidagi kasb-hunar maktablari sport zallarini gimnastika sport turlari jihozlari bilan taʼminlash choralarini koʻrsin; 2023/2024 oʻquv yilidan boshlab zarur sharoitlarga ega boʻlgan kasb-hunar maktablarida oʻquvchilar uchun gimnastika toʻgaraklarini tashkil qilsin. 8. Belgilansinki, Gimnastika markazlarini zamonaviy va xalqaro talablarga muvofiq tashkil etish (binolar qurish, mavjudlarini rekonstruksiya qilish va taʼmirlash) doirasida: a) “Oʻzavtosanoat” AJ — buyurtmachi funksiyasini amalga oshiradi; b) bosh loyiha va pudrat tashkilotlari belgilangan tartibda oʻtkaziladigan tender (tanlov) natijalariga koʻra aniqlanadi; v) “Oʻzavtosanoat” AJ tomonidan ajratiladigan homiylik xayriyalari moliyalashtirish manbai hisoblanadi; g) obyektlarni qurish va foydalanishga topshirish, jihozlash ishlari 2024-yil 30-iyulga qadar toʻliq yakuniga yetkaziladi. Bunda “Oʻzavtosanoat” AJ homiylik mablagʻlari hisobidan mazkur obyektlarning loyiha-smeta hujjatlarini ishlab chiqsin va qurilish ishlarini amalga oshirish uchun zarur mablagʻlar ajratilishini taʼminlasin. 9. Oʻzbekiston Respublikasi Qurilish va uy-joy kommunal xoʻjaligi vazirligi obyektlar boʻyicha ishlab chiqilgan loyiha-smeta hujjatlarini belgilangan tartibda ekspertizadan oʻtkazsin va qurilish-montaj ishlarining sifatli bajarilishi yuzasidan nazorat oʻrnatsin. 10. Qoraqalpogʻiston Respublikasi Vazirlar Kengashi, Samarqand va Fargʻona viloyatlari hokimliklarining: Gimnastika markazlarini Gimnastika sport turlariga ixtisoslashtirilgan sport maktablari bazasiga joylashtirish hamda mavjud bino va inshootlarda zaruratga koʻra rekonstruksiya, kapital taʼmirlash va qurilish ishlarini amalga oshirish; zamonaviy infratuzilmani yaratishda ehtiyojga koʻra qoʻshimcha yer maydonlarini Gimnastika sport turlariga ixtisoslashtirilgan sport maktablariga tutash yoki yaqin hududdan ajratish; hududlarda, shu jumladan, olis va chekka hududlarda aholi oʻrtasida sportning gimnastika turlari boʻyicha musobaqalar, sport aksiyalari, havaskorlik chempionatlarini oʻtkazishni tizimli yoʻlga qoʻyish; Gimnastika markazlari oʻquvchilarini turli sport musobaqalariga, shuningdek, taʼlim oladigan umumiy oʻrta taʼlim maktablariga olib borish va olib kelishda qulaylik yaratish maqsadida Qoraqalpogʻiston Respublikasi, Samarqand va Fargʻona viloyatlari mahalliy budjetlari hamda ularning qoʻshimcha manbalari hisobidan Gimnastika markazlarini Oʻzbekistonda ishlab chiqarilgan “Isuzu” avtobusi bilan taʼminlash toʻgʻrisidagi takliflari maʼqullansin. 11. Qoraqalpogʻiston Respublikasi Vazirlar Kengashi, Samarqand va Fargʻona viloyatlari hokimliklari Gimnastika markazlari uchun zamonaviy infratuzilmani yaratish maqsadida zaruratga koʻra Oʻzbekiston Respublikasi Sport vazirligining talabnomasiga muvofiq zarur yer maydonlari ajratilishini taʼminlasin. 12. Oʻzbekiston Respublikasi Yoshlar siyosati va sport vazirligi Iqtisodiyot va moliya vazirligi bilan birgalikda Gimnastika markazlarini xalqaro standartlarga muvofiq zamonaviy jihoz va inventarlar bilan taʼminlash uchun zarur boʻladigan mablagʻlar 2024-yil uchun Davlat budjeti parametrlarida nazarda tutilishini taʼminlasin. 13. Belgilab qoʻyilsinki, Gimnastika markazlarini saqlash bilan bogʻliq xarajatlarni moliyalashtirish uchun 2024-yildan boshlab Davlat budjeti parametrlarida zarur mablagʻlar nazarda tutiladi. 14. Oʻzbekiston Respublikasi Eshlar siyosati va sport vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 15. Mazkur qarorning bajarilishini nazorat qilish Oʻzbekiston Respublikasi yoshlar siyosati va sport vaziri A.I. Ikramov zimmasiga yuklansin.